## Odluka Ustavnog suda Republike Hrvatske broj U-IIIA-2978/2004. od 21. lipnja 2005.

### NN 82/2005 (6.7.2005.), Odluka Ustavnog suda Republike Hrvatske broj U-IIIA-2978/2004. od 21. lipnja 2005.

# ustavni sud republike hrvatske

**1594**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec, predsjednik
Vijeća, te suci Marijan Hranjski, Mario Kos, Ivan Matija, Ivan Mrkonjić i Vice
Vukojević, članovi Vijeća, odlučujući o ustavnoj tužbi M. V. iz K., na sjednici
održanoj 21. lipnja 2005. godine, jednoglasno je donio

## ODLUKU

I. Ustavna tužba se usvaja.

II. Općinski sud u Karlovcu dužan je donijeti
odluku u predmetu broj: P-47/04 (P-782/96, P-1749/94) u najkraćem mogućem roku,
ali ne duljem od šest (6) mjeseci, računajući od prvog idućeg dana nakon objave
ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe M. V. iz K.,
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
u iznosu od 9.000,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Na temelju članka 63. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i
49/02. – pročišćeni tekst, u daljnjem tekstu: Ustavni zakon), podnositelj je 9.
kolovoza 2004. godine podnio ustavnu tužbu radi duljine parničnog postupka.

ČINJENICE VAŽNE ZA
USTAVNOSUDSKI POSTUPAK

2. Dana 28. prosinca 1994. godine podnositelj je
Općinskom sudu u Karlovcu podnio tužbu protiv tuženika JP »M.«, poduzeće za
športsku djelatnost p.o. K., radi poništenja odluke tuženika od 10. listopada
1994. godine, vraćanja na rad i isplate plaće.

Do 5. studenoga 1997. godine donijeta je presuda
suda prvog stupnja (broj: P-1749/94 od 15. siječnja 1996. godine), koja je
ukinuta rješenjem Županijskog suda u Karlovcu (broj: Gž-150/96 od 11. rujna
1996. godine), te je predmet vraćen sudu prvog stupnja na ponovni postupak.

Podneskom od 10. travnja 1998. godine
podnositelj je predložio svjedoke i pribavljanje isprava, te je zatražio
zakazivanje ročišta.

Ročište zakazano za 7. lipnja 1999. godine
odgođeno je zbog spriječenosti raspravnog suca.

Slijedeće ročište održano je 7. svibnja 2002.
godine. Sud je rješenjem naložio tuženiku da u roku od 30 dana dostavi potrebnu
dokumentaciju, čemu je tuženik udovoljio podneskom od 20. svibnja 2002. godine.

Ročište je održano 10. svibnja 2005. godine.

PRAVO VAŽNO ZA USTAVNOSUDSKI
POSTUPAK

3. Pravo na suđenje u razumnom roku zajamčeno je
odredbom članka 29. stavka 1. Ustava Republike Hrvatske i odredbom članka 63.
Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Dana 28. prosinca 1994. godine podnositelj je
Općinskom sudu u Karlovcu podnio tužbu protiv tuženika JP »M.«, poduzeće za
športsku djelatnost p.o. K., radi poništenja odluke tuženika od 10. listopada
1994. godine, vraćanja na rad i isplate plaće.

Međutim, duljina postupka uzima se u razmatranje
od 5. studenoga 1997. godine kada je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola, broj 1,
4, 6, 7 i 11 uz Konvenciju za zaštitu ljudskih prava i temeljnih sloboda
(»Narodne novine« – Međunarodni ugovori, broj 18/97., 6/99. – pročišćeni tekst
i 8/99. – ispravak, u daljnjem tekstu: Zakon o potvrđivanju Konvencije), koja
Konvencija u članku 6. stavku 1. jamči, između ostalog, i pravo na suđenje u
razumnom roku.

Ustavna tužba podnijeta je 9. kolovoza 2004.
godine, a do toga dana postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak trajao ukupno devet
(9) godina, sedam (7) mjeseci i dvanaest (12) dana, a nakon stupanja na snagu
Zakona o potvrđivanju Konvencije pa do dana podnošenja ustavne tužbe postupak
je trajao šest (6) godina, devet (9) mjeseci i četiri (4) dana.

4.2. POSTUPANJE
NADLEŽNOG SUDA

U razmatranom, pravno relevantnom razdoblju,
postupak se vodio pred Općinskim sudom u Karlovcu, u ukupnom trajanju od šest
(6) godina, devet (9) mjeseci i četiri (4) dana. Tijekom tog razdoblja održano
je jedno ročište (7. svibnja 2002.).

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj ustavne tužbe kao tužitelj u
parničnom postupku nije pridonio duljini postupka.

4.4. SLOŽENOST SUDSKOG
PREDMETA

Ustavni sud utvrđuje da nije riječ o složenom
predmetu.

OCJENA USTAVNOG SUDA

5. Ustavni sud utvrdio je da se postupak
pokrenut tužbom podnositelja vodio izrazito neučinkovito. Naime, polazeći od
činjenica da je Općinski sud u Karlovcu u razmatranom pravno relevantnom
razdoblju održao samo jedno ročište, da je bio potpuno neaktivan u ukupnom
trajanju od šest (6) godina, devet (9) mjeseci i četiri (4) dana, te da je u
konkretnom predmetu riječ o radnom sporu koji je žurne prirode, Ustavni sud
nalazi da je povrijeđeno pravo podnositelja na suđenje u razumnom roku,
zajamčeno člankom 29. stavkom 1. Ustava Republike Hrvatske.

Stoga je u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Predsjednik Općinskog suda u Karlovcu dužan
je dostaviti Ustavnom sudu pisanu obavijest o datumima donošenja i otpreme
odluke iz točke II. izreke ove odluke u roku osam (8) dana od dana njezine
otpreme, a najkasnije osam (8) dana od isteka roka određenog u točki II. izreke
ove odluke. Ovaj nalog temelji se na članku 31. stavcima 4. i 5. Ustavnog
zakona.

8. Odluka o objavi (točka V. izreke) temelji se
na odredbama članka 29. Ustavnog zakona.

Broj: U-IIIA-2978/2004

Zagreb, 21. lipnja 2005.

USTAVNI SUD REPUBLIKE HRVATSKE

Predsjednik Vijeća

**dr. sc. Jasna Omejec**,
v. r.

Odluka, NN 82/2005-1594